LV Eiropas Savienības Oficiālais Vēstnesis C 54/5

Paziņojums par daļējas starpposma pārskatīšanas uzsākšanu attiecībā uz antidempinga pasākumiem, ko piemēro dažu Ķīnas Tautas Republikas izcelsmes plastmasas maisu un maisiņu importam

(2007/C 54/06)

Komisija pēc savas ierosmes ir nolēmusi sākt daļēju starpposma pārskatīšanu saskaņā ar 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1). Pārskatīšana skar tikai tādus dempinga aspektus, kas attiecas uz vienu ražotāju eksportētāju — Xinhui Alida Polythene Limited (“uzņēmums”).

1. Ražojums

Ražojumi, uz ko attiecas pārskatīšana, ir plastmasas maisi un maisiņi, kuros pēc svara ir vismaz 20 % polietilēna un kuru biezums nepārsniedz 100 mikrometru, kuru izcelsme ir Ķīnas Tautas Republikā (“attiecīgais ražojums”) un kurus patlaban klasificē ar KN kodiem ex 3923 21 00, ex 3923 29 10 un ex 3923 29 90 (TARIC kodi 3923210020, 3923291020 un 3923299020). Šie KN kodi ir norādīti vienīgi informācijai.

2. Spēkā esošie pasākumi

Patlaban spēkā esošie pasākumi ir galīgie antidempinga maksājumi, kas noteikti ar Padomes Regulu (EK) Nr. 1425/2006 (2).

3. Pārskatīšanas pamatojums

Komisijas rīcībā ir pietiekami daudz ticamu pierādījumu tam, ka ir mainījušies apstākļi, uz kuru pamata tika noteikti esošie pasākumi, un ka šo pārmaiņu rezultāts ir ilgstošs. Komisijas rīcībā esošā informācija liecina, ka attiecībā uz šo uzņēmumu noteicošie ir tirgus ekonomikas apstākļi — par to liecina tas, ka uzņēmums tagad atbilst pamatregulas 2. panta 7. punkta c) apakšpunktā noteiktajiem kritērijiem. Tāpat pieejamā informācija liecina, ka salīdzinājumā ar laika posmu, uz kura pamata tika noteikti esošie pasākumi, uzņēmuma pārdošanas modelis gan apjoma, gan galamērķa ziņā ir mainījies ar tendenci saglabāties, un tas pats sakāms arī par ražošanas jaudu.

Turklāt, ja salīdzina normālo vērtību, kas balstās uz uzņēmuma pašu izmaksām/cenām iekšzemes tirgū, un tā eksporta cenas, dempings ievērojami samazinātos, noslīdot zem pašreiz esošā pasākuma līmeņa. Tādēļ, lai neitralizētu dempingu, turpmāk nebūtu vajadzīgs piemērot pašreizējā līmeņa pasākumus, kas balstījās uz agrāk noteikto dempinga līmeni.

4. Procedūra dempinga noteikšanai

Pēc apspriešanās ar padomdevēju komiteju Komisija ir secinājusi, ka pastāv pietiekami daudz pierādījumu, lai pamatotu daļējas starpposma pārskatīšanas uzsākšanu. Tādēļ Komisija ar šo uzsāk pārskatīšanu saskaņā ar pamatregulas 11. panta 3. punktu, lai noteiktu, vai uzņēmums darbojas tirgus ekonomikas apstākļos, kā definēts pamatregulas 2. panta 7. punkta c) apakšpunktā. Ja tā ir, Komisija noteiks uzņēmumam individuālo dempinga starpību, pamatojoties uz tā pašu izmaksām/cenām iekšzemes tirgū, vai arī noteiks uzņēmumam individuālo dempinga starpību saskaņā ar pamatregulas 9. panta 5. punktu. Ja tiks atklāts dempings, Komisija noteiks maksājumu, kas jāpiemēro šā uzņēmuma veiktā attiecīgā ražojuma importam Kopienā.

Izmeklēšanā attiecībā uz iepriekš minēto uzņēmumu novērtēs nepieciešamību turpināt, atcelt vai grozīt esošos pasākumus.

a) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas uzņēmumam un attiecīgās eksportētājas valsts iestādēm. Minētajai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunkta i) daļā noteiktajā termiņā.

b) Informācijas vākšana un uzklausīšana

Ar šo visas ieinteresētās personas tiek aicinātas darīt zināmu savu viedokli, iesniegt informāciju, kas nav iekļauta anketās, un sniegt apstiprinošus pierādījumus. Šai informācijai un apstiprinošiem pierādījumiem jānonāk Komisijā šā paziņojuma 5. punkta a) apakšpunkta i) daļā paredzētajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Šāds pieprasījums jāiesniedz šā paziņojuma 5. punkta a) apakšpunkta ii) daļā paredzētajā termiņā.

c) Tirgus ekonomikas statuss

Ja uzņēmums sniedz pietiekamus pierādījumus tam, ka tas darbojas tirgus ekonomikas apstākļos, t.i. atbilst pamatregulas 2. panta 7. punkta c) apakšpunktā noteiktajiem kritērijiem, normālo vērtību noteiks saskaņā ar pamatregulas 2. panta 7. punkta b) apakšpunktu. Šajā nolūkā konkrētajā termiņā, kas noteikts šā paziņojuma 5. punkta b) apakšpunktā, jāiesniedz pienācīgi pamatots pieprasījums. Komisija nosūtīs uzņēmumam un Ķīnas Tautas Republikas iestādēm šā pieprasījuma veidlapu.

d) Tirgus ekonomikas valsts izraudzīšana

Ja uzņēmumam nepiešķir tirgus ekonomikas režīmu, saskaņā ar pamatregulas 9. panta 5. punktu normālās vērtības noteikšanai attiecībā uz Ķīnas Tautas Republiku izmanto atbilstošu tirgus ekonomikas valsti saskaņā ar pamatregulas 2. panta 7. punkta a) apakšpunktu. Komisija apsver iespēju šim nolūkam atkārtoti izmantot Malaiziju, tāpat kā iepriekšējā izmeklēšanā, kuras rezultātā tika ieviesti pašreizējie pasākumi, kas piemērojami attiecīgā ražojuma importam no Ķīnas Tautas Republikas. Ar šo ieinteresētās puses tiek aicinātas izteikt savus apsvērumus par šīs izvēles atbilstību, ievērojot šā paziņojuma 5. punkta c) apakšpunktā noteikto termiņu.

Turklāt ja uzņēmumam piešķir tirgus ekonomikas režīmu, Komisija, ja vajadzīgs, var arī izmantot iegūtos datus par normālo vērtību, kas noteikta atbilstošajā tirgus ekonomikas valstī, piemēram, lai aizstātu kādu no Ķīnas Tautas Republikas izmaksu vai cenu elementiem, kas nav ticami un ir nepieciešami normālās vērtības noteikšanai, ja Ķīnas Tautas Republikā nav pieejami ticami nepieciešamie dati. Komisija apsver iespēju izmantot Malaiziju arī šim nolūkam.

5. Termiņi

a) Vispārēji termiņi

i) Termiņš, kurā personas var informēt par sevi, iesniegt atbildes uz anketas jautājumiem un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām, sazinoties ar Komisiju 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāinformē par sevi, jādara zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš tam, ka vairākumā gadījumu pamatregulā noteikto procesuālo tiesību izmantošana ir atkarīga no tā, vai persona iepriekš minētajā laikposmā ir par sevi paziņojusi.

ii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš tirgus ekonomikas statusa pieprasījumu iesniegšanai

Uzņēmuma pienācīgi pamatotam tirgus ekonomikas režīma pieprasījumam, kas minēts šā paziņojuma 4. punkta c) apakšpunktā, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

c) Konkrēts termiņš, lai izraudzītos tirgus ekonomikas valsti

Personas, kas saistītas ar izmeklēšanu, var paust savus apsvērumus par Malaizijas atbilstību, kura, kā minēts šā paziņojuma 4. punkta d) apakšpunktā, tiek uzskatīta par tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

6. Rakstiski iesniegta informācija, atbildes uz anketas jautājumiem un sarakste

Visa ieinteresēto personu sniegtā informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, elektroniskā pasta adrese, tālruņa un telefaksa numurs. Visai rakstveidā iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas iesniedz konfidenciāli, jābūt ar norādi “Limited” (3), un saskaņā ar pamatregulas 19. panta 2. punktu šiem dokumentiem jābūt pievienotai nekonfidenciālai versijai ar norādi “FOR INSPECTION BY INTERESTED PARTIES”.

Komisijas adrese sarakstei:

European Commission Directorate General for Trade Directorate H Office: J-79 5/16 B-1049 Brussels Telefakss: (32-2) 295 65 05

7. Nesadarbošanās

Ja kāda ieinteresētā persona atsakās nodrošināt pieeju nepieciešamajai informācijai vai to nesniedz noteiktajā termiņā, vai arī ievērojami kavē izmeklēšanu, pozitīvus vai negatīvus pagaidu vai galīgos secinājumus saskaņā ar pamatregulas 18. pantu var sniegt, pamatojoties uz pieejamajiem faktiem.

Ja konstatē, ka kāda ieinteresētā persona ir sniegusi nepatiesu vai maldinošu informāciju, šo informāciju neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un tāpēc saskaņā ar pamatregulas 18. pantu konstatējumi pamatojas uz pieejamajiem faktiem, rezultāts minētajai personai var būt mazāk labvēlīgs nekā tad, ja tā būtu sadarbojusies.

8. Izmeklēšanas grafiks

Saskaņā ar pamatregulas 6. panta 9. punktu izmeklēšana tiks pabeigta 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 2117/2005 (OV L 340, 23.12.2005., 17. lpp.)

(2) OV L 270, 29.9.2006., 4. lpp.

(3) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstīgi 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par VVTT 1994 VI panta īstenošanu (Antidempinga nolīgums).